**Pakuotės lapelis: informacija vartotojui**

**Amoniakas Valentis 100 mg/ml odos tirpalas**

Amoniakas

**Atidžiai perskaitykite visą šį lapelį, prieš pradėdami vartoti vaistą, nes jame pateikiama Jums svarbi informacija**

Visada vartokite šį vaistą tiksliai kaip aprašyta šiame lapelyje arba kaip nurodė gydytojas arba vaistininkas.

- Neišmeskite šio lapelio, nes vėl gali prireikti jį perskaityti.

- Jeigu norite sužinoti daugiau arba pasitarti, kreipkitės į vaistininką.

- Jeigu pasireiškė šalutinis poveikis (net jeigu jis šiame lapelyje nenurodytas), kreipkitės į gydytoją arba vaistininką. Žr. 4 skyrių.

- Jeigu per 3 dienas Jūsų savijauta nepagerėjo arba net pablogėjo, kreipkitės į gydytoją.

**Apie ką rašoma šiame lapelyje?**

1. Kas yra Amoniakas Valentis ir kam jis vartojamas

2. Kas žinotina prieš vartojant Amoniakas Valentis

3. Kaip vartoti Amoniakas Valentis

4. Galimas šalutinis poveikis

5. Kaip laikyti Amoniakas Valentis

6. Pakuotės turinys ir kita informacija

**1. Kas yra Amoniakas Valentis ir kam jis vartojamas**

Vaistas skirtas vabzdžių įkandimo sukeltai odos reakcijai mažinti. Amoniakas neutralizuoja įkandimo metu patekusius nuodus, didina odos šarmingumą, todėl mažėja vietinė uždegiminė reakcija.

Jeigu per 3 dienas Jūsų savijauta nepagerėjo arba net pablogėjo, kreipkitės į gydytoją.

**2. Kas žinotina prieš vartojant Amoniakas Valentis**

**Amoniakas Valentis vartoti negalima:**

* jeigu yra alergija amoniakui;
* jeigu yra odos uždegimas, egzema ar kitoks pažeidimas.

**Įspėjimai ir atsargumo priemonės**

Pasitarkite su gydytoju ar vaistininku prieš pradėdami vartoti Amoniakas Valentis.

Ant mažo odos ploto reikia patikrinti, ar nepadidėjęs jautrumas vaistui. Vaisto neturėtų patekti ant gleivinės, nes tai gali sukelti nudegimą. Jei taip atsitinka, gleivinę reikia nuplauti dideliu vandens kiekiu. Reikia saugotis, kad vaisto nepatektų į akis. Negalima įkvėpti. Įkvėpus amoniako garų, gali atsirasti dusulys ar net sustoti kvėpavimas.

**Vaikams ir paaugliams**

Amoniakas Valentis saugumas ir veiksmingumas vaikams ir paaugliams neištirti.

**Kiti vaistai ir Amoniakas Valentis**

Jeigu vartojate arba neseniai vartojote kitų vaistų arba dėl to nesate tikri, apie tai pasakykite gydytojui arba vaistininkui.

Ant odos vartojamas amoniakas neutralizuoja rūgščios reakcijos junginius, todėl gali mažėti kai kurių lokaliai vartojamų vaistų (skruzdžių rūgšties, salicilo rūgšties) veiksmingumas.

**Nėštumas ir žindymo laikotarpis**

Jeigu esate nėščia, žindote kūdikį, manote, kad galbūt esate nėščia, arba planuojate pastoti, tai prieš vartodama šį vaistą, pasitarkite su gydytoju arba vaistininku.

Duomenų apie amoniako vartojimą nėštumo ir žindymo laikotarpiais nėra. Nėščiosioms ar žindyvėms vartoti nerekomenduojama.

Duomenų apie poveikį vaisingumui nėra.

**Vairavimas ir mechanizmų valdymas**

Amoniakas Valentis gebėjimo vairuoti ir valdyti mechanizmus neveikia arba veikia nereikšmingai.

**3. Kaip vartoti Amoniakas Valentis**

Visada vartokite šį vaistą tiksliai kaip aprašyta šiame lapelyje arba kaip nurodė gydytojas arba vaistininkas. Jeigu abejojate, kreipkitės į gydytoją arba vaistininką.

*Suaugusiesiems*

Įkandimo vietą reikia kelis kartus per dieną patepti vatos gniužulėliu, sudrėkintu odos tirpalu.

Vartoti ant odos. Odos tirpalu reikia tepti tik įkandimo vietą. Netepti didesnio odos ploto.

**Ką daryti pavartojus per didelę Amoniakas Valentis dozę?**

Ant odos vartojamas amoniako perdozavimas nėra tikėtinas. Jei įkvėpus amoniako garų sutrinka kvėpavimas, reikia nedelsiant kreiptis pagalbos į gydymo įstaigą. Atsitiktinai išgėrus vaisto, jis sukelia burnos ir stemplės gleivinės nudegimą.

Jeigu kiltų daugiau klausimų dėl šio vaisto vartojimo, kreipkitės į gydytoją arba vaistininką.

**4. Galimas šalutinis poveikis**

Šis vaistas, kaip ir visi kiti, gali sukelti šalutinį poveikį, nors jis pasireiškia ne visiems žmonėms.

*Dažnis nežinomas (negali būti apskaičiuotas pagal turimus duomenis)*

Padidėjusio jautrumo reakcijos, dilgėlinė, odos sudirginimas.

Virškinimo trakto gleivinės nudegimas (išgėrus vaistinio preparato).

**Pranešimas apie šalutinį poveikį**

Jeigu pasireiškė šalutinis poveikis, įskaitant šiame lapelyje nenurodytą, pasakykite gydytojui arba vaistininkui. Apie šalutinį poveikį taip pat galite pranešti Valstybinei vaistų kontrolės tarnybai prie Lietuvos Respublikos sveikatos apsaugos ministerijos nemokamu telefonu 8 800 73568 arba užpildyti interneto svetainėje [www.vvkt.lt](http://www.vvkt.lt) esančią formą ir pateikti ją Valstybinei vaistų kontrolės tarnybai prie Lietuvos Respublikos sveikatos apsaugos ministerijos vienu iš šių būdų: raštu (adresu Žirmūnų g. 139A, LT-09120 Vilnius), nemokamu fakso numeriu 8 800 20131, el. paštu [NepageidaujamaR@vvkt.lt](mailto:NepageidaujamaR@vvkt.lt), taip pat per Valstybinės vaistų kontrolės tarnybos prie Lietuvos Respublikos sveikatos apsaugos ministerijos interneto svetainę (adresu <http://www.vvkt.lt>). Pranešdami apie šalutinį poveikį galite mums padėti gauti daugiau informacijos apie šio vaisto saugumą.

**5. Kaip laikyti Amoniakas Valentis**

Šį vaistą laikykite vaikams nepastebimoje ir nepasiekiamoje vietoje.

Buteliuką laikyti dėžutėje, kad vaistas būtų apsaugotas nuo šviesos.

Buteliuką laikyti sandarų.

Kad būtų išvengta atsitiktinio vaisto nurijimo, buteliuką reikia laikyti atskirai nuo geriamųjų vaistinių preparatų.

Ant buteliuko etiketės ir dėžutės po „Tinka iki“ nurodytam tinkamumo laikui pasibaigus, šio vaisto vartoti negalima. Vaistas tinkamas vartoti iki paskutinės nurodyto mėnesio dienos.

Vaistų negalima išmesti į kanalizaciją arba su buitinėmis atliekomis. Kaip išmesti nereikalingus vaistus, klauskite vaistininko. Šios priemonės padės apsaugoti aplinką.

**6. Pakuotės turinys ir kita informacija**

**Amoniakas Valentis sudėtis**

- Veiklioji medžiaga yra amoniakas. 1 ml odos tirpalo yra 100 mg amoniako (amoniako koncentruoto tirpalo pavidalu).

- Pagalbinė medžiaga: išgrynintas vanduo.

**Amoniakas Valentis išvaizda ir kiekis pakuotėje**

Odos tirpalas yra bespalvis, skaidrus, aštraus kvapo skystis.

Vaistas tiekiamas į rinką po 40 ml, plastikiniuose buteliukuose su lašintuvu, įdėtuose į kartoninę dėžutę su pakuotės lapeliu.

**Registruotojas**

UAB „Valentis“

Molėtų pl. 11

LT-08409 Vilnius

Tel.: +370 5 2701225

Faksas: +370 5 2701223

UAB „Valentis“, Molėtų pl. 11, LT- 08409 Vilnius, Lietuva

**Gamintojas**

UAB „Valentis“,

Taikos pr. 102,

LT-51195 Kaunas

Tel.: +370 37 452650

Faksas: +370 37 452664

Jeigu apie šį vaistą norite sužinoti daugiau, kreipkitės į vietinį registruotojo atstovą:

UAB „Valentis“

Molėtų pl. 11

LT-08409 Vilnius

Tel.: +370 5 2701225

Faksas: +370 5 2701223

**Šis pakuotės lapelis paskutinį kartą peržiūrėtas 2019-05-08.**

Išsami informacija apie šį vaistą pateikiama Valstybinės vaistų kontrolės tarnybos prie Lietuvos Respublikos sveikatos apsaugos ministerijos tinklalapyje[http://www.vvkt.lt/](http://www.ema.europa.eu).